FI Euroopan unionin virallinen lehti L 62/34

KOMISSION TÄYTÄNTÖÖNPANOPÄÄTÖS (EU) 2018/321,

annettu 2 päivänä maaliskuuta 2018,

Euroopan parlamentin ja neuvoston asetuksen (EU) N:o 1285/2013 2 artiklan 4 kohdan c alakohdassa tarkoitettua Galileo-ohjelman mukaisesti perustettua kaupallista palvelua tarjoavaa järjestelmää varten tarvittavista teknisistä ja toiminnallisista eritelmistä annetun täytäntöönpanopäätöksen (EU) 2017/224 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan satelliittinavigointijärjestelmien toteuttamisesta ja käytöstä sekä neuvoston asetuksen (EY) N:o 876/2002 ja Euroopan parlamentin ja neuvoston asetuksen (EY) N:o 683/2008 kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1285/2013 (1) ja erityisesti sen 12 artiklan 3 kohdan d alakohdan,

sekä katsoo seuraavaa:

(1) Komission täytäntöönpanopäätöksen (EU) 2017/224 (2) liitteessä vahvistetaan tekniset ja toiminnalliset eritelmät, joiden mukaan kaupallisen palvelun tarjoaman palvelun ”CS hyvin tarkat tiedot” yleiset eritelmät käsittävät alle desimetrin sijaintivirheen ja maksullisen pääsyn voimassa olevan hintapolitiikan mukaisesti kyseiseen palveluun, jota valvoo yksi tai useampi palveluntarjoaja.

(2) Näyttää kuitenkin siltä, että kaupallisen huipputarkan palvelun maksullisuus saattaa heikentää palvelun käyttösovellusten kehittämistä ja hidastaa satelliittinavigointiteknologiaan perustuvan taloudellisen toiminnan lupaavaa kasvua erityisesti unionissa. Maksullisuus saattaa myös estää Galileo-ohjelman mukaisesti perustetun järjestelmän menestymisen maailmanmarkkinoilla, koska kilpailevat järjestelmät ovat valmiita tarjoamaan huipputarkkoja palveluja maksutta.

(3) Lisäksi kasvualoilla (itseohjautuvat autot, robotiikka ja miehittämättömät ilma-alukset) toimivat yritykset, jotka todennäköisimmin käyttävät kaupallisia huipputarkkoja palveluja, eivät tarvitse niin suurta paikannustarkkuutta kuin alun perin oli kaupallista palvelua varten kaavailtu. Alle kahden desimetrin tarkkuus on tällaisille yrityksille riittävä. Siksi olisi pikemminkin lyhennettävä aikaa, joka tarvitaan tämän tarkkuuden saavuttamiseksi. Paikannustarkkuuden ja sen saavuttamiseksi tarvittavan ajan välillä on positiivinen korrelaatio. Muuttamalla vähimmäistarkkuusvaatimusta yhdestä desimetristä kahteen desimetriin voitaisiin siten lyhentää aikaa, joka tarvitaan tarkkuuden saavuttamiseksi ja joka vaihtelee käytettävän teknologian ja käyttäjän ympäristön ja sijainnin mukaan.

(4) Lisäksi käyttäjät, jotka tarvitsevat palvelua, jossa sijaintivirhe on pienempi kuin mitä palvelu ”CS hyvin tarkat tiedot” voi tarjota, voisivat edelleenkin saada tällaista palvelua yrityksiltä, jotka jo paikallisesti tarjoavat kaupallisia palveluja tällä tarkkuudella.

(5) On myös täsmennettävä, että kaupallisen huipputarkan palvelun maksuton tarjoaminen ei estä Galileo-ohjelman mukaisesti perustetun järjestelmän kautta tarjottavien muiden palvelujen mahdollista maksullisuutta.

(6) Näin ollen on aiheellista säätää ensinnäkin, että pääsyn kaupallisen palvelun tarjoamaan palveluun ”CS hyvin tarkat tiedot” olisi oltava maksutonta, ja toisekseen, että palvelua ”CS hyvin tarkat tiedot” koskevien yleisten eritelmien olisi katettava alle kahden desimetrin sijaintivirhe.

(7) Palvelun ”CS hyvin tarkat tiedot” käyttöönoton osalta olisi mukautettava hieman suunniteltujen kahden vaiheen nimityksiä, jotta ne vastaavat paremmin tosiasiallista tilannetta.

(8) Täytäntöönpanopäätöstä (EU) 2017/224 olisi sen vuoksi muutettava.

(9) Tässä päätöksessä säädetyt toimenpiteet ovat asetuksen (EU) N:o 1285/2013 36 artiklan 1 kohdalla perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Muutetaan täytäntöönpanopäätöksen (EU) 2017/224 liite seuraavasti:

1) Korvataan rivin ”Yleiset eritelmät” ja sarakkeen ”CS hyvin tarkat tiedot” teksti seuraavasti: ”Hyvin tarkkojen tietojen toimittaminen siten, että sijaintivirhe pienenee alle kahteen desimetriin normaaleissa käyttöolosuhteissa”

2) Korvataan rivin ”Pääsy palveluun” ja sarakkeen ”CS hyvin tarkat tiedot” teksti seuraavasti: ”– Maksuton pääsy”

3) Korvataan rivillä ”Palvelun käyttöönotto” ja sarakkeessa ”CS hyvin tarkat tiedot” olevat ilmaisu ”Alustavan kaupallisen käytön vaihe vuosina 2018–2020 – Täyden kaupallisen käytön vaihe alkaen vuodesta 2020” ilmaisulla ”Alustava signaalien toimittamisen vaihe vuosina 2018–2020 – Täyden palvelun tarjoamisen vaihe alkaen vuodesta 2020”.

2 artikla

Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 2 päivänä maaliskuuta 2018. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 1.

(2) Komission täytäntöönpanopäätös (EU) 2017/224, annettu 8 päivänä helmikuuta 2017, Euroopan parlamentin ja neuvoston asetuksen (EU) N:o 1285/2013 2 artiklan 4 kohdan c alakohdassa tarkoitettua Galileo-ohjelman mukaisesti perustettua kaupallista palvelua tarjoavaa järjestelmää varten tarvittavista teknisistä ja toiminnallisista eritelmistä (EUVL L 34, 9.2.2017, s. 36).